ཟི་ལིང་མེ་འཁོར་འབབ་ཚིགས་ནས་བལྟས་ན་གྲང་སྣང་ཤར་ཞིང་ཐལ་མདོག་ཅན་གྱི་ཨར་འདམ་གྱི་ཁང་བརྩེགས་གནམ་ལ་ཟུག་པ་ཁག་གི་ནང་དུ།འུར་སྒྲས་ཁེངས་པའི་ཕྱེ་ཐུག་ཟ་ཁང་གིས་གང་ཡོད་ལ།ཟ་ཁང་དེ་དག་གི་ནང་དུ་ཨ་མདོའི་ཡུལ་གྲུ་སོ་སོ་ནས་ཕེབས་པའི་བོད་པ་ཚོས་ཁ་ཆེའི་ཕྱེ་ཐུག་ཤུབ་སྒྲ་དང་བཅས་འཐུང་བཞིན་ཧོ་ལེ་ཝོས་ཌིའི་གློག་བརྙན་གྲགས་ཅན་ནས་འབྲོག་ཁྱིའི་ཁྱི་ཕྲུག་གི་རིན་གོང་ཚུན་ཆད་ཐོག་ཁ་བརྡ་བྱེད།སྐྱེ་དགུ་མདོའི་ལྟ་ན་སྡུག་པའི་སྲང་གློག་ཁག་དོན་དམ་པར་དགོང་མོར་ཐོན་དུས་བཀར་རྒྱུ་མེད་མོད།འོན་ཀྱང་།འདིས་ཨ་ཁུ་འབྲོག་པ་ཚོ་གེ་སར་རྒྱལ་པོའི་སྐུ་བརྙན་གྱིས་སྲུང་བའི་ལྟེ་གནས་ཐང་ཆེན་ཕྱོགས་སུ་རྐང་འདྲེད་ཤོར་བཞིན་འགྲོ་བར་བར་ཆད་གཏོང་མི་ཐུབ།ནང་ཆེན་པ་ཚོའི་གོམ་པ་སྤོ་སྟངས་དེ་རྫ་སྟོད་པ་ཚོའི་གོམ་པ་སྤོ་སྟངས་དང་མི་འདྲ་བར་སྣང་མོད།འོན་ཀྱང་།དོན་དུ་ཅི་ཞིག་མི་འདྲ་ཞེ་ན་འགྲེལ་བཤད་རྒྱག་དཀའ།རྒྱལ་ཐང་ངམ་ཀྲུང་ཏིའན་ཏེ།དེང་སང་ཤམྦྷ་ལར་འབོད་པའི་ས་ཆ་དེར།ཧྲིན་ཀྲིན་ནས་ཡོང་བའི་གཞོན་ནུ་མ་ཚོས་ནཱ་ཞིས་མི་རིགས་ཀྱི་གྱོན་གོས་གོན་སྟེ་ཁ་ནས་ཁོང་ཚོབོད་པཡིན་ཟེར་ཞིང་ལག་ནས་བལ་ཡུལ་ནས་ཐོན་པའི་རྒྱན་ཆ་འཚོང་།ཁང་བརྩེགས་རྙིང་པ་ཁག་ནི་ན་ནིང་བསྐྲུན་པ་ཡིན་ལ་ཁང་བརྩེགས་གསར་པ་དེ་རྣམས་གཞི་ནས་འཐོར་ཞིག་ཏུ་འགྲོ་བཞིན་འདུགལྷ་ས་སྟེ།ལྷ་ཡི་ས་འདིར་ང་ཚོ་འཛམ་གླིང་ས་ཆ་གང་ས་གང་ནས་ལྷ་ཡུལ་གྱི་དམུ་ཐག་འཚོལ་དུ་ཡོང་མོད།འོན་ཀྱང་།ང་ཚོས་མཐོང་ཡོང་བ་ནི་བོད་པ་ཚོས་གསོལ་འདེབས་དང་སྨོན་ལམ་རྣམས་འགྱིག་ཤོག་གི་ལྒང་ཕུག་དང་ལྷན་དུ་འཇིག་རྟེན་གཞན་པ་ཞིག་དུ་སྐྱེལ་བཞིན་པ་དེའོ།།